Adaugat in 8 decembrie 2017

Bataie. Foto: Morguefile.com

Fundaţia World Vision România a lansat raportul de cercetare “De ce lovim copiii?” primul raport care cuprinde o caracterizare a principalelor 7 tipologii de părinţi din România care au o atitudine violentă faţă de proprii copii precum şi motivele invocate cel mai frecvent de părinţi pentru a justifica lovirea copilului.





Scopul raportului de cercetare De ce lovim copiii? este de a oferi o cheie de interpretare cu privire la incidenţa comportamentelor violente asupra copiilor. Analiza se concentrează pe atitudini faţă de violenţă şi oferă o perspectivă clară asupra factorilor declanşatori care duc la violenţa părinţilor asupra propriilor copii. Totodată, studiul cuprinde şi o analiză privind efectele pe termen lung ale violenţei atât asupra copilului cât şi asupra societăţii.



Raportul “De ce lovim copiii?” arată că doar 1 din 10 (9%) părinți români nu şi-ar lovi niciodată copilul; atitudinea violentă față de copii se regăsește portretizată în 7 tipologii distincte de părinţi care justifică violența în moduri diferite:

· 1 din 2 părinţi (51%) cred că lovirea este pentru binele copilului;

· 1 din 10 (10%) consideră că lovirea apare din cauza copilului;

· 8% ar lovi copiii dar nu ar vrea ca acest lucru să se afle;

· 8% invocă motivații religioase;

· 6% lovesc copiii gratuit, fără motiv;

· 5% afirmă că ar lovi copilul pentru că toată lumea face la fel;

· 3% se simt foarte vinovaţi după ce lovesc.



“În mod paradoxal, deşi românii consideră violenţa asupra copilului ca fiind a treia problemă socială din România, după sărăcia extremă şi calitatea educaţiei, raportul arată că peste jumătate dintre părinţi nu consideră că o palmă la fund este o formă de violenţă iar peste 90% cred că violenţa este doar atunci când lovirea provoacă vânătăi şi cicatrici sau când părinţii îşi bat copilul fără motiv”, a declarat Daniela Buzducea, Director Naţional World Vision România. “Toate studiile privind efectele violenței asupra copilului ne arată că este imperativ să reconsiderăm această atitudine față de copii și că noi toți, ca societate, avem nevoie de o schimbare care trebuie să înceapă cu copiii noștri”.

Astfel, raportul mai arată că deşi s-au înregistrat progrese privind mentalitatea românilor cu privire la lovirea copiilor (părinţii nu mai cred că “Bătaia e ruptă din Rai”), fenomenul violenţei asupra copiilor continuă să persiste şi pentru că 82% dintre părinţi se asociază proverbului „Rufele murdare se spală în familie”, iar 76% dintre respondenţi afirmă că au fost supuşi unor comportamente violente în copilărie, ceea ce sugerează perpetuarea inter-generaţionala a violenţei asupra copilului.



Cercetarea de faţă a fost realizată de către Reveal Marketing Research pentru Fundaţia World Vision România şi face parte din campania naţională de conştientizare publică cu privire la violenţa asupra copilului, pe care World Vision România o derulează, ca parte a campaniei globale It takes a world to end violence against children a World Vision Internaţional.